Plaas-, huiswerkers moet ook geldelike hulp kry – ministerDie departement van arbeid en indiensneming sê hy doen alles moontlik om plaas- en huiswerkers in die hande te kry sodat hulle ook kan voordeel trek uit die staat se Covid-19-hulpskema. “ŉ Samelewing word geoordeel na hoe hy omsien na die mees weerloses in sy geledere. Dit is hoekom die regering in die algemeen en die departement spesifiek alles moontlik doen om weerloses teen die ergste van die pandemie te beskerm,” het min. Thulas Nxesi gesê. Nxesi sê sedert die staat van landwye afsondering afgekondig is, het die departement deur middel van die Werkloosheidsversekeringsfonds (WVF) reeds byna R12 miljard in voordele aan werkers deur hul werkgewers uitbetaal. Hy het ŉ spesiale beroep op plaas- en huiswerkers se werkgewers gedoen om namens hulle aansoek te doen. “Ons het ook die hulp van ŉ private maatskappy ingeroep wat ons help om dié werkers deur hul selfone op te spoor sodat hulle bewus is van die voordele en hul werkgewers kan vra om namens hulle te eis, of om die WVF self te kontak,” het Nxesi gesê. Die departement het 91 406 huiswerkers op sy databasis. Hiervan is net 3% se selfoonnommers opgeteken en net 28% van hulle het e-pos-adresse. Die WVF het tot dusver nagenoeg 2,1 miljoen Suid-Afrikaners deur 167 524 werkgewers gebaat. Meer as R155 miljoen is deur bedingingsrade – wat op hul beurt 909 werkgewers verteenwoordig – aan 56 641 werkers uitbetaal.